Phalanger

***Phalanger*** é un xénero de mamíferos marsupiais australidelfos da orde dos diprotodontes, suborde dos falanxeroideos, que é o tipo da familia dos falanxéridos.

Comprende un total de 13 especies, coñecidas na bibliografía internacional, entre outros, cos nomes de **falanxeiros** e **cuscuses**.

## Características 
Falanxeros e cuscús teñen un corpo repoludo cuberto por unha pelaxe grosa e laúda. A súa coloración é moi variábel, e segundo as especies pode ser branca, avermellada ou negra. Teñen un fociño curto, as orellas pequenas, ás veces invisíbeis ocultas pola pelaxe, e unha longa cola prénsil e desprovista de pelo no seu extremo para facilitar a prensión. A lonxitude da cabeza e tronco  oscila entre os 32 aos 60&nbsp;cm, sendo a da cola máis longa. O seu peso oscila entre 1 e 7&nbsp;kg.

## Distribución e hábitat 
Viven nas Molucas, en Nova Guinea, nas illas Salomón e na península de Cabo York, no extremo nororiental de Australia. Habitan  en bosques pluviais, con musgos, e en bosques de eucaliptos, en zonas temperadas, secas e alpinas.

## Bioloxía 
[miniatura|200px|*[Phalanger orientalis**Museo Civico di Storia Naturale Giacomo Doria*, Xénova.]]

### Comportamento 
Os falanxéridos son aniamis solitarios, arborícolas, que só moi raramente descenden até o solo. Coa súa cola prénsil e os dous polgares opñíbeis das patas dianteiras, adáptanse perfectamente ao seu hábitat, os bosques tropicais. Pasan o día durmindo en árboles con ocos ou entre as follas, saíndo dos seu agochos pola noite para iren buscar o seu alimento, con movementos lentos e cautelosos.

### Nutrición 
Aliméntanse sobre todo de froitos e follas, pero de cando en vez poden comer tamén insectoss e outros pequenos artrópodos e ovos de paxaros.

### Reprodución 
Despois dun breve período de xestación (apenas de dúas semanas) as femias paren dunha a tres crías, pero xeralmente só unha supervive, aínda que a femia está equipada con catro mamilas.

A cría abandona o marsupio despois duns meses. Poden vivir até 11 anos.

## Taxonomía 
[miniatura|200px|*[Phalanger ornatus*.]]
### Descrición 
A xénero foi descrito en 1780 polo médico e naturalista alemán Gottlieb Conrad Christian Storr, na páxina 38 da súa obra *Prodromus Methodi Mammalium*. Litteris, Reissianis, Tübingen, pp.&nbsp;1–43, establecendo como especie tipo *Didelphis orientalis* Pallas, 1766.

### Etimoloxías 
; Nome científico 
o nome científico do xénero, *Phalanger*, deriva do grego antigo φάλαγξ ‎*phálanx*, 'araña', en referencia aos dedos segundo e terceiro, unidos, dos pés traseiros, coa adición da desinencia do latín científico *-er*.

; Nomes vulgares
O nome **falanxero** é unha variante de **falanxérido**, nome de cada un dos membros da familia dos falanxéridos, segundo o *Gran dicionario Xerais da lingua*, unha forma máis próxima ao latín *Phalanger*.

A palabra **cuscú** ten unha orixe algo escura, pero a maioría dos etimoloxistas cren que deriva dunha voz dos aborixes das Molucas ou da Nova Guinea. En Europa comezou a usarse a mediados do século XVII, como en francés, *couscous*, ou en alemán, baixo a forma *Koeskoes*. (Hoxe en alemán o seu nome é *Kuscus*).

O termo entrou no latín científico a finais do XVIII e principos do XIX, como nome de dous de xéneros (sinónimos de *Phalanger*), *Coescoes*, descrito en 1799 por Lacépède, e *Cuscus*, descrito en 1826 por Lesson,  que probabelmente derivaron estes nomes do alemán ou do francés, respectivamente.

### Sinónimos 
Ademais de polo nome orixinal que lle adxudicou Storr, e que é o actualmente válido, o xénero coñeceuse tamén polos sinónimos:

'*Xénero *Phalanger'''* Storr, 1780 
* *Phalanger alexandrae* Flannery & Boeadi, 1995
* *Phalanger carmelitae* Thomas, 1898
* *Phalanger gymnotis* Peters & Doria, 1875
* *Phalanger intercastellanus* Thomas, 1895
* *Phalanger lullulae* Thomas, 1896
* *Phalanger matabiru* Flannery & Boeadi, 1995
* *Phalanger matanim* Flannery, 1987
* *Phalanger mimicus* Thomas, 1922
* *Phalanger orientalis* (Pallas, 1766)
* *Phalanger ornatus* (Gray, 1860)
* *Phalanger rothschildi* Thomas, 1898
* *Phalanger sericeus* Thomas, 1907
* *Phalanger vestitus* (Milne-Edwards, 1877)

— Segundo o National Center for Biotechnology Information (Consultado o 19-05-2016):

*'Xénero *Phalanger*'*
* *Phalanger carmelitae*
* *Phalanger gymnotis*
* *Phalanger interpositus*
* *Phalanger lullulae*
* *Phalanger maculatus*
* *Phalanger orientalis*
** *Phalanger orientalis breviceps*
* *Phalanger sericeus*
* *Phalanger vestitus*

## Notas 
## Véxase tamén 
### Bibliografía 
* Grzimek, B., Schlager, N. & Olendorf, D (2003): *Grzimek's Animal Life Encyclopedia*. Detroit: Thomson Gale.
* McKenna, M. C. & Bell, S. K. (1997): *Classification of Mammals Above the Species Level* Nova York: Columbia University Press. ISBN 0-231-11013-8.
* Rodríguez de la Fuente, Félix (1970): "Los restantes miembros de una diversificada familia", en *Enciclopedia Salvat de la Fauna, Tomo 9, Australia e islas*, pp.&nbsp;71–75. Pamplona: Salvat, S. A. de Ediciones. 
* Rowland, P. & Strahan, R., eds. (1995): *The Mammals of Australia*. Washington, D.C.: Smithsonian Institution Press.
* Vaughan, T. A. (1986): *Mammalogy*. Third Edition. Fort Worth, Texas: Saunders College Publishing. 
* Vaughan, T. A.; J. M. Ryan & N. J. Czaplewski (2000): *Mammalogy*. Fourth Edition. Philadelphia, Pennsylvania: Saunders College Publishing. 
* Wilson, D. E. & Reeder, D. M., editores (2005): *Mammal Species of the World. A Taxonomic and Geographic Reference*, 2 vol. 3ª ed. Baltimore, Maryland, EE. UU.: The Johns Hopkins University Press. ISBN 0-8018-8221-4.

### Outros artigos 
* Marsupiais
* Australidelfos
* Diprotodontes
* Falanxeriformes
* Falanxéridos
* Falanxerinos (subfamilia)
* Falanxerinos (tribo)

### Ligazóns externas 
* *Phalanger* Storr 1780  en Fossilworks.
* *Phalanger* en MSW.
* *Phalanger* no ITIS.
* *Phalanger* no NCBI.
* *Phalanger* na ADW.
* *Phalanger'' na EOL.